Diari Oficial de la Generalitat Valenciana


Sumari del DOGV 5767, del 21-05-2008 (2008/5173)

Informació pública de la declaració de zona acústicament saturada de l'àrea compresa entre els carrers de Barcelona, Madrid, Algemesí i Lorenzo Borja de Cullera.
-----------------------------------------------------------------------------------------------------------------------------------------------------------------

### Dades del document

Número de DOGV
:   5767

Data del DOGV
:   21-05-2008

Secció del DOGV
:   V. ANUNCIS - C) ALTRES ASSUMPTES

Número del document
:   2008/5173


Data del document
:   16-04-2008

Organisme emissor
:   Ajuntament de Cullera

Tipus de document
:   Informació Pública

Descriptors 

:   * Cullera
    * contaminació acústica
    * pla d'urbanisme
    * soroll
    * administració local

Informació pública de la declaració de zona acústicament saturada de l'àrea compresa entre els carrers de Barcelona, Madrid, Algemesí i Lorenzo Borja de Cullera. [2008/5173]  
L'Ajuntament en Ple, en sessió celebrada el dia 28 de març de 2008, va acordar la declaració de zona acústicament saturada amb el contingut següent:   
Primer  
Aprovar la següent declaració de zona acústicament saturada.   
Àmbit d'aplicació: es determina com a àmbit de la declaració de zona acústicament saturada l'àrea compresa entre els carrers de Barcelona, Madrid, Lorenzo Borja i Algemesí. La determinació gràfica de l'àrea que comprén la declaració figura en els corresponents plans a escala que hi ha en l'expedient.  
Mesures correctores:   
S'adoptaran les següents mesures correctores per a la reducció dels nivells sonors en la zona:   
1. Control en els establiments. Periòdicament l'enginyer tècnic industrial Antonio Beltrán, assistit de la policia local, durà a terme una visita d'inspecció a les activitats susceptibles de generar sorolls i vibracions implantades en la zona complixen els valors establits en l'annex II de la Llei 7/2002, de 3 de desembre, de la Generalitat, de Protecció contra la Contaminació Acústica. Si alguna de tals activitats que contribuïx a la superació dels objectius de qualitat incomplix tals valors o no té les llicències oportunes, s'adoptaran les mesures legals que corresponen: es procedirà al tancament immediat dels establiments que exercisquen sense llicència o exercisquen una activitat que no tinguen autoritzada; es requerirà la implantació de mesures correctores de la contaminació acústica a aquells establiments que incomplisquen els valors màxims establits per la vigent legislació; s'instruirà expedient sancionador quan es tracte d'infraccions la competència sancionadora de les quals corresponga a l'Ajuntament i s'ordenaran les mesures cautelars que corresponguen per a eliminar immediatament la contaminació acústica mentre se substancia el corresponent expedient.   
2. Prohibició de noves implantacions. No s'autoritzarà la implantació de nous pubs o bars amb ambientació musical en l'àrea indicada que contravinga les distàncies mínimes establides en les normes urbanístiques del Pla General d'Ordenació Urbana.   
3. Supressió de terrasses. No s'autoritzaran les terrasses, -taules, cadires o umbracles- davant dels establiments que exercisquen l'activitat de pub o semblant. Es retirarà immediatament qualsevol ocupació no autoritzada.  
4. Horari reglamentari. No es concedirà ampliació horària a cap establiment de l'esmentada àrea i es controlarà exhaustivament el compliment de l'horari reglamentàriament establit per a estos establiments.   
5. Reurbanització de la zona. S'ha executat la urbanització dels carrers de Barcelona, Madrid i Algemesí instal·lant un illot central en el carrer i reduint a l'indispensable la vorera davant dels establiments, a fi d'evitar l'acumulació de persones associades als establiments d'oci i eliminant totalment, al mateix temps, la possibilitat d'instal·lar terrasses.   
6. Presència policial. S'incrementarà la dotació policial al servici de l'esmentada àrea durant tot l'any, per a vigilar l'orde públic, amb especial vigilància de la prohibició de consum d'alcohol en la via pública i el compliment de les mesures de control de trànsit que s'implanten.  
7. Pla de desconcentració d'activitats. S'ha generat en el sector PRM-3 una àrea urbanísticament adequada perquè puguen instal·lar-se els establiments d'oci susceptibles de generar contaminació acústica i es crearà en el sector Vega-Port un àrea adequada per a albergar este tipus d'activitats sense que ocasionen molèsties.  
Vigència. Les mesures establides en el present acord tindran un termini de vigència d'un any comptat des de la declaració pel Ple de zona acústicament saturada. Transcorregut el període d'un any des de la declaració de zona acústicament saturada previst per a valorar l'eficàcia de les mesures indicades, es procedirà a reavaluar la situació elaborant un nou estudi acústic i els informes complementaris que siguen procedents. Segons els resultats que mostre, es procedirà a la consegüent remodelació de les mesures a adoptar fins a aconseguir la progressiva reducció dels nivells sonors en l'exterior fins a aconseguir els objectius de qualitat sonora que se'ls ha d'aplicar.   
Mesures cautelars. No obstant l'anterior, s'aplicaran immediatament, a manera de mesura cautelar, les mesures de no-autorització de terrasses davant dels pubs i semblants, horari reglamentari estricte i increment de la presència policial. S'ha executat ja la mesura de reurbanització de la zona conforme al que s'ha indicat anteriorment.  
   
Segon  
Publicar este acord en el Diari Oficial de la Comunitat Valenciana.  
Tercer  
Es remetrà certificat del present acord a la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana.  
Cullera, 16 d'abril de 2008.- L'alcalde president: Ernesto Sanjuán Martínez. El secretari general: Javier A. Gieure Le Caressant.